આ બાજુ હોલિન વિવશ બનીને મૂંગે મોઢે બધું જોઈ રહ્યો હતો. મહત્વની ચીજવસ્તુઓ લેવાઈ ગયા પછી ચોરે નાની ચીજો ઉપાડવા માંડી. તેમાં એક કડાઈ પણ હતી. અત્યાર સુધી મૌન રહેલો હોલિન એકદમ બોલી ઊઠ્યો, ‘ભાઈ, તારે બીજું જે કાંઈ લઈ જવું હોય તે લઈ જા, પરંતુ મહેરબાની કરીને આ એક કડાઈ રહેવા દે.’ તેની આ વિનંતી સાંભળીને ચોર નવાઈમાં પડી ગયો. તેણે પૂછ્યું : ‘અરે, મહત્વની કીમતી ચીજો લેવા છતાં તું કંઈ જ બોલ્યો નહિ ને તુચ્છ વસ્તુ માટે કેમ ના પાડે છે !’ હોલિને શાંતિથી જવાબ આપ્યો; તેનું એક જ કારણ છે કે ઘરની બીજી બધી જ વસ્તુઓ વિના હું ચલાવી શકું તેમ છું પરંતુ આ કડાઈ વિના નહિ ચલાવી શકું. કારણ કે રોજ સવારે સૌથી પ્રથમ હું એ કડાઈમાં મારી વહાલી માતા માટે રાબડી બનાવું છું. હવે તું જ કહે, હું સવારના પહોરમાં રાબડી શેમાં બનાવીશ ?’